b'\n_START_ARTICLE_\nHarry ja Tonto\n_START_SECTION_\nJuoni\n_START_PARAGRAPH_\nEl\xc3\xa4kkeelle j\xc3\xa4\xc3\xa4nyt opettaja Harry (Carney) el\xc3\xa4\xc3\xa4 kissansa Tonton kanssa New Yorkin slummiutuneella alueella kunnes saa h\xc3\xa4\xc3\xa4d\xc3\xb6n kodistaan, koska talo aiotaan purkaa. Harry l\xc3\xa4htee kissoineen asunnosta jossa on asunut koko ik\xc3\xa4ns\xc3\xa4 kiert\xc3\xa4m\xc3\xa4\xc3\xa4n lastensa luota toisen luo. H\xc3\xa4n matkustaa ensin perheellisen poikansa Burtin luo (Burns) luo New Yorkin esikaupunkiin, miss\xc3\xa4 h\xc3\xa4nt\xc3\xa4 ei jakseta kauan pit\xc3\xa4\xc3\xa4. Seuraavaksi mies ja kissa matkustavat bussilla moneen kertaan eronneen tytt\xc3\xa4ren Shirleyn (Burstyn) luo, joka pit\xc3\xa4\xc3\xa4 kirjakauppaa Chicagossa. Matkalla Harry k\xc3\xa4y katsomassa vanhaa nuoruudenihastustaan Jessie\xc3\xa4, joka l\xc3\xb6ytyy dementoituneena vanhainkodista. Chicagosta Harry jatkaa, yh\xc3\xa4 maanteitse, mantereen halki Los Angelesiin katsomaan toista poikaansa, playboy ja kiinteist\xc3\xb6nv\xc3\xa4litt\xc3\xa4j\xc3\xa4 Eddie\xc3\xa4 (Hagman). Harryn mieli rauhoittuu ja ajatukset selkiytyv\xc3\xa4t v\xc3\xa4hitellen, ja lopussa vanha mies ja vanha kissa j\xc3\xa4\xc3\xa4v\xc3\xa4t katsomaan Tyyneen valtamereen laskevaa aurinkoa.\n_START_SECTION_\nVastaanotto ja my\xc3\xb6hempi arvostus\n_START_PARAGRAPH_\nArt Carney sai roolistaan sek\xc3\xa4 Oscarin ett\xc3\xa4 Golden Globen. Elokuva oli Oscar-ehdokkaana my\xc3\xb6s k\xc3\xa4sikirjoituksestaan ja Golden Globe -ehdokkaana vuoden parhaan komedian tai musikaalin sarjassa._NEWLINE_Helsingin Sanomien ensi-ilta-arviossa 1979 Helena Yl\xc3\xa4nen piti filmi\xc3\xa4 herttaisena ja syd\xc3\xa4mellisen\xc3\xa4, mutta kapea-alaisena ja ulottumattomana. H\xc3\xa4nest\xc3\xa4 oli raikasta katsella elokuvassa vaihteeksi vanhan ihmisen kasvoja, varsinkin kun Art Carney suoriutui h\xc3\xa4nest\xc3\xa4 roolistaan hienosti. Yl\xc3\xa4sen mielest\xc3\xa4 Mazursky on kuitenkin ollut parempi ja purevampi omanik\xc3\xa4istens\xc3\xa4 el\xc3\xa4m\xc3\xa4n kuvaamisessa, kuten elokuvissa Nuoruuteni Greenwich Village (1975) ja Eronnut nainen (1978)._NEWLINE_The New York Timesin kriitikot valitsivat Harryn ja Tonton vuonna 2004 yhdeksi kaikkien aikojen tuhannesta parhaasta elokuvasta maailmassa.'